**Informatīvais ziņojums**

**par Latvijas nacionālo pozīciju par Eiropas Komisijas priekšlikumu Padomes regulai par Eiropas nodibinājuma statūtiem**

Eiropas Komisija (turpmāk – EK) 2012.gada februārī publicēja priekšlikumu Padomes regulai par Eiropas nodibinājuma statūtiem (turpmāk – Regulas projekts). Šobrīd nodibinājumu sabiedriskā labuma darbību regulē nacionālie tiesību akti un Eiropas Savienības (turpmāk – ES) līmenī nav veikta to harmonizēšana. Civiltiesiskais un nodokļu regulējums atsevišķās dalībvalstīs ir būtiski atšķirīgs, kas sadārdzina un apgrūtina sabiedriskā labuma struktūru pārrobežu darījumus.

Priekšlikumu galvenais mērķis ir likvidēt šķēršļus, ar kuriem saskaras nodibinājumi, veicot pārrobežu darbības ES, tostarp saistībā ar civiltiesisko un nodokļu regulējumu. Vienlaikus ir plānots noteikt juridisko formu, ko nodibinājumu dibinātāji varētu izmantot savai darbībai, dibinot Eiropas nodibinājumu visā ES.

Atbilstoši Regulas projektam Eiropas nodibinājuma aktīviem būtu jāatbilst noteiktai minimālajai vērtībai, lai ziedotāji un valsts iestādes uzskatītu, ka Eiropas nodibinājums ir drošs, Eiropas nodibinājums pierādītu sava mērķa nopietnību un nepieļautu juridiskās formas neatbilstīgu izmantojumu. Lai funkcionētu, Eiropas nodibinājumam būtu nepieciešams juridiskās personas statuss un pilna tiesībspēja un rīcībspēja visās dalībvalstīs. Saskaņā ar regulas projektu Eiropas nodibinājumam jāatļauj veikt ekonomiskas darbības, vienlaikus nosakot atļautās nesaistītās ekonomiskās darbības apjomu. Regulas projekts paredz, ka Eiropas nodibinājumam vajadzētu būt tiesībām veikt uzņēmējdarbību Līguma par ES darbību 49. panta izpratnē un vajadzētu būt iespējai Eiropas nodibinājumu izveidot, dibinot jaunu subjektu (*ex nihilo*) vai apvienojot valsts sabiedriskā labuma struktūras, vai pārveidojot valsts sabiedriskā labuma struktūras par Eiropas nodibinājumu, regulā ietverot attiecīgo procedūru noteikumus. Reģistrācijas formalitātēm vajadzētu būt ierobežotām apmērā, kas nodrošina tiesisko noteiktību. Valstu reģistriem ir nosakāms pienākums informēt EK par reģistrētajiem Eiropas nodibinājumiem.

Eiropas nodibinājumam būtu jāpiemēro minētajā regulā un Eiropas nodibinājuma statūtos noteiktās materiālo tiesību normas. Valsts tiesību normas būtu piemērojamas jomās, kuras netiek reglamentētas regulā vai Eiropas nodibinājuma statūtos. Eiropas nodibinājumam būtu jāveicina tikai sabiedriskā labuma mērķi, kas nodrošina labumu plaši definētai labuma guvēju grupai. Lai nodrošinātu tiesisko noteiktību, sabiedriskā labuma mērķis būtu jādefinē, izmantojot visaptverošu mērķu uzskaitījumu.

**Latvijas pozīcija:**

Lai arī Latvija atzinīgi vērtē EK centienus pārvarēt šķēršļus civiltiesību un nodokļu jomā, veicinot nodibinājumu izveidi un darbību vienotajā tirgu, ar šo iniciatīvu Eiropā radot jaunu juridisko formu, kas ļautu nodibinājumiem efektīvāk nodrošināt privāto finanšu plūsmu sabiedriskā labuma mērķiem ES, izmantojot pārrobežu darbības, tomēr Latvija ar piesardzību raugās uz Regulas projekta tālāku virzību. Latvija uzskata, ka efektīvs Regulas projektā norādītās situācijas risinājums ir panākams, nodrošinot efektīvu informācijas apriti starp iesaistītajām institūcijām un reģistriem, neveidojot jaunu juridisko formu – Eiropas nodibinājumu.

Vienlaicīgi Latvija pauž nostāju, ka, lai kādam tiesību subjektam noteiktu sabiedriskā labuma darbības statusu, ir nepieciešams vērtēt un iegūt pārliecību par tā iepriekšējā laika posmā veikto sabiedriskā labuma darbību.

 Tāpat Latvija piesardzīgi raugās uz iespēju piemērot valsts tiesību aktu prasības gadījumos, kas attiecīgajos regulas noteikumos nav noregulēti, ievērojot to, ka Latvijas regulējums ir būtiski atšķirīgs no regulas projektā noteiktā regulējuma.

Ievērojot, ka Latvijā komersantu reģistrāciju izdara komercreģistrā, Latvija pauž bažas par Eiropas nodibinājuma tiesībām pēc reģistrācijas vienā dalībvalstī veikt uzņēmējdarbību citā dalībvalstī, neparedzot dalībvalstīm tiesības noteikt papildu reģistrācijas vai dokumentu iesniegšanas prasības.

Papildus Latvija pauž bažas par regulas projektā noteikto reģistra, kompetento un uzraudzības institūciju statusa un kompetences viennozīmīgu nošķiršanu atbilstoši Regulas projekta regulējumam.

Latvijas ieskatā jautājumā par nodokļu atvieglojumu piemērošanu Eiropas nodibinājumam un tā ziedotājiem atbilstošs regulējums jau ir noteikts nacionālajos normatīvajos aktos. Līdz ar to minētais jautājums ir efektīvi risināms nacionālajā līmenī, proporcionāli informācijas aprites efektivitātei.

Vienlaikus Latvija atzinīgi vērtē ekonomiskās darbības, kas nav saistīta ar Eiropas nodibinājumasabiedriskā labuma mērķi, ierobežojumu 10 % apmērā no tā gada neto apgrozījuma, tādējādi ierobežojot ar Eiropas nodibinājuma izveidošanas (sabiedriskā labuma) mērķi nesaistītu darbību apmēru.

Tieslietu ministrs J.Bordāns

21.11.2012. 16:00

579

Dz. Švarca

67046139, Dzintra.Svarca@tm.gov.lv